KIRJALLINEN KYSYMYS P-0564/02

esittäjä(t): Monica Frassoni (Verts/ALE) komissiolle

(21. helmikuuta 2002)

Aihe: Valtrompia-moottoritien ympäristövaikutusten arviointi

Lombardian aluehallinto totesi 25. tammikuuta 2002 tekemässään päätöksessä VII/7866, että Valtrompia-moottoritie on ympäristövaatimusten mukainen ja hyväksyi esitutkimuksia koskevan selonteon päätöksen keskeisenä ja olennaisena osana.

Rakennuttajan (Autostrada Brescia-Verona-Vicenza-Padova Spa -yhtiön) tekemästä ympäristövaikutusten arvioinnista puuttuu kuitenkin perustavanluonteisia tietoja. Erityisesti siinä ei ole otettu huomioon hanketta koskevia mahdollisia vaihtoehtoja, kuten direktiivissä 97/11/EY edellytetään(1).

Ympäristövaikutusten arvioinnista puuttuu lisäksi täysin varsin pitkien tunneleiden (Valtrompian alue on niin kapea, että suurin osa moottoritiestä kulkee tunnelissa) ilmastointilaitteista peräisin olevien pakokaasupäästöjen arviointi. Tunneliin ei ole myöskään tarkoitus asentaa suodattimia hiukkaspäästöjä ja pakokaasuja varten.

Yleisesti ottaen voidaan todeta merkittäviä ilmanlaatua koskevia puutteita. Kyse on vakavasta asiasta, koska hiukkaspäästöjen pitoisuudet ovat alueella korkeat, mikä on johtanut maantieliikenteen kieltämiseen useaan otteeseen. Hankkeen kumulatiivisia ja pitkäaikaisia vaikutuksia ilmanlaatuun ei ole myöskään tarkoitus tutkia (direktiivin 97/11/EY liite IV).

On syytä ottaa huomioon, että komissio on myös käynnistänyt tutkimuksen yhteisön sisämarkkinoita koskevien säännösten mahdollisesta rikkomisesta, koska kyseisen infrastruktuurin rakentamista koskevan toimiluvan myöntämisestä ei ole järjestetty Euroopan unionin julkista tarjouskilpailua (katso kirjallinen kysymys E-4047/00(2)).

Eikö komission mielestä olisi vaadittava ympäristövaikutusten arviointia, joka vastaa ympäristövaikutusten arviointia koskevan direktiivin vaatimuksia?

(1) EYVL L 73, 14.3.1997, s. 5.

(2) EYVL C 174 E, 19.6.2001, s. 220.

Margot Wallströmin komission puolesta antama vastaus

(22. maaliskuuta 2002)

Parlamentin jäsenen mainitsema hanke kuuluu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) liitteessä I mainittuun ryhmään 7 (moottoriteiden ja moottoriliikenneteiden rakentaminen), direktiivin alkuperäisessä muodossa tai sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(2).

Direktiivin 85/337/ETY mukaan, joko alkuperäisessä muodossaan tai sellaisena kuin se on muutettuna direktiivillä 97/11/EY, liitteen I soveltamisalaan kuuluvista hankkeista on tehtävä ympäristövaikutusten arviointi. Ympäristövaikutusten arvioinnilla tunnistetaan, kuvataan ja arvioidaan tarkoituksenmukaisella tavalla, kussakin yksittäistapauksessa ja 411 artiklan mukaisesti, hankkeen suorat ja välilliset vaikutukset seuraaviin tekijöihin: ihmisiin, eläimiin ja kasveihin; maaperään, veteen, ilmaan, ilmastoon ja maisemaan; aineelliseen omaisuuteen ja kulttuuriperintöön. Lisäksi hankkeen toteuttajan 5 artiklan 1 kohdan nojalla toimittamien tietojen olisi sisällettävä (alkuperäisen direktiivin 85/337/ETY mukaan tarvittaessa ja muutetun direktiivin 85/337/ETY mukaan aina) pääpiirteinen esitys hankkeesta vastaavan itse selvittämistä pääasiallisista toimenpidevaihtoehdoista sekä selvitys valintaan johtaneista syistä, ottaen huomioon ympäristövaikutukset.

Koska komissio ei tässä nimenomaisessa tapauksessa ole tietoinen parlamentin jäsenen kuvaamasta tilanteesta, se ryhtyy tarvittaviin toimenpiteisiin kerätäkseen yksityiskohtaisia tietoja ja varmistaakseen yhteisön lainsäädännön noudattamisen sille EY:n perustamissopimuksessa asetetuissa rajoissa.

Jos komissio saa tietää, että kyseisessä tapauksessa on rikottu yhteisön lainsäädäntöä, se toteuttaa epäröimättä komissiolle EY:n perustamissopimuksen valvojana kuuluvat tarpeelliset toimenpiteet, mukaan luettuina EY:n perustamissopimuksen 226 artiklan mukaiset rikkomisesta johtuvat menettelyt, varmistaakseen asiaa koskevan yhteisön lainsäädännön noudattamisen.

(1) EYVL L 175, 5.7.1985.

(2) EYVL L 73, 14.3.1997.